**भारत सरकार**

मानव संसाधन विकास मंत्रालय

उच्चतर शिक्षा विभाग

**राज्‍य सभा**

अतारांकित प्रश्‍न संख्‍या: 388

उत्‍तर देने की तारीख: 13.12.2018

**विश्वविद्यालय को निधियां**

**388. श्री बिनॉय विश्‍वमः**

 क्या मानव संसाधन विकास मंत्री यह बताने की कृपा करेंगे किः

(क) बारहवीं पंचवर्षीय योजना के पूरा होने के बाद यूजीसी द्वारा राज्य विश्वविद्यालयों और केन्द्रीय विश्वविद्यालयों को कुल कितनी धनराशि आबंटित की गई है और 2017-18 के दौरान आबंटित निधियों का ब्यौरा क्या है;

(ख) बारहवीं पंचवर्षीय योजना से राज्य और केन्द्रीय विश्वविद्यालयों द्वारा कितनी धनराशि व्यय नहीं की गई या व्यपगत हो गई और प्रत्येक राज्य और केन्द्रीय विश्वविद्यालय द्वारा खर्च न की गई धनराशि का राज्य और केन्द्रीय विश्वविद्यालय-वार ब्यौरा क्या है; और

(ग) यूजीसी द्वारा 12वीं योजना की आबंटित निधि को छोड़कर वर्ष 2017-18 के दौरान केरल के राज्य विश्वविद्यालयों को यूजीसी द्वारा कुल कितनी धनराशि आबंटित की गई है?

**उत्तर**

**मानव संसाधन विकास मंत्रालय में राज्‍य मंत्री**

**(डॉ. सत्‍य पाल सिंह)**

(क): विश्‍वविद्यालय अनुदान आयोग ने यह सूचना दी है कि 2017-18 में विभिन्‍न योजनाओं के अंतर्गत 12वीं पंचवर्षीय योजना के समापन के पश्‍चात् राज्‍य और केन्‍द्रीय विश्‍वविद्यालयों को यूजीसी द्वारा आवंटित निधियों की कुल धनराशि निम्‍नवत है।

 (लाख में)

|  |  |  |
| --- | --- | --- |
| क्र.सं. | विश्‍वविद्यालय | धनराशि |
| 1 | राज्‍य विश्‍वविद्यालय | 61027.95 रूपये |
| 2 | केन्‍द्रीय विश्‍वविद्यालय | 731593.17 रूपये |

(ख): पूंजीगत परिसंपत्‍तियों (जीडीए) के अंतर्गत 12वीं योजना के दौरान राज्‍य और केन्‍द्रीय विश्‍वविद्यालयों (विश्‍वविद्यालय-वार) के पास खर्च न किए गए शेष का विवरण (दिनांक 01.04.2018 की स्‍थिति के अनुसार) [http://www.ugc.ac.in/pdfnews/0483917 RSPQ-No-388-Annexure-I-II-III.pdf](http://www.ugc.ac.in/pdfnews/0483917%20RSPQ-No-388-Annexure-I-II-III.pdf). पर उपलब्‍ध है। निधियों की आवश्‍यकता के आधार, पर यूजीसी ने निर्णय लिया था कि 12वीं योजना सामान्‍य विकास सहायता और अन्‍य योजना अनुदानों के विभिन्‍न घटकों के उपयोग को 31.03.2017 से आगे बढ़ाया जाए। राज्‍य विश्‍वविद्यालय को ब्‍लॉक अनुदानों के उपयोग को आगे 31.03.2019 तक भी अनुमत किया गया है।

(ग): 2017-18 के दौरान, केरल में राज्‍य विश्‍वविद्यालयों को 12वीं पंचवर्षीय योजना के दौरान आवंटित निधियों के अलावा कुल 10571.53 लाख रूपये की राशि आवंटित की गई है।

**\*\*\*\*\***